เทพไท แนะ บิ๊กตู่ ใช้กฎหมายเข้ม แก้เด็กแว้น ค้านเอาเคอร์ฟิวกลับมา 
เทพไท เสนพงศ์ ส.ส.นครศรีธรรมราช ปชป. ดักทาง บิ๊กตู่ ควรใช้กฎหมายเข้มแก้ปัญหาเด็กแว้น ค้าน ฟื้นเคอร์ฟิวกลับมาอีก ชี้ ไม่มีใครในประเทศอยากใช้ชีวิตภายใต้เคอร์ฟิวแน่เมื่อวันที่ 16 มิ.ย. 2563 นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงกรณีพล.อ.ประยุทธ์ จันทร์โอชา นายกฯ และ รมว.กลาโหม ระบุถึงการยกเลิกเคอร์ฟิว หลังมีกลุ่มเด็กแว้นออกมาสร้างความวุ่นวายจำนวนมาก หากทุกคนไม่ให้ความร่วมมือ การประกาศใช้เคอร์ฟิวก็ต้องกลับมาอีก ว่า ส่วนตัวเห็นว่าเป็นพฤติกรรมส่วนบุคคลของคนกลุ่มเล็กๆ ที่สร้างปัญหาให้เกิดขึ้นกับสังคม ซึ่งเป็นเรื่องของเจ้าหน้าที่บ้านเมือง ในฐานะผู้รักษากฎหมายจะต้องมีความเข้มงวดกวดขัน และมีการบังคับใช้กฎหมายอย่างเข้มข้น อย่าให้ปัญหาของคนส่วนน้อยมาทำลายความสุข หรือมาลิดรอนสิทธิเสรีภาพของคนส่วนใหญ่ในประเทศ การที่นายกรัฐมนตรีสำทับว่า ถ้าทุกคนไม่ให้ความร่วมมือกับรัฐบาล การประกาศใช้เคอร์ฟิวก็อาจจะเกิดขึ้นอีกครั้งนั้น น่าจะเป็นการพูดเพื่อป้องปรามกลุ่มวัยรุ่น หรือเด็กแว้นมากกว่า เพราะการประกาศใช้เคอร์ฟิวในแต่ละครั้ง จะมีผลกระทบต่อการใช้ชีวิตของประชาชนคนไทยทั้งประเทศ โดยเฉพาะคนที่ประกอบอาชีพ หรือทำมาหากินในช่วงเวลากลางคืน ก็จะเป็นผู้ได้รับผลกระทบโดยตรง ซึ่งไม่มีใครต้องการใช้ชีวิตภายใต้การประกาศเคอร์ฟิวของประเทศ จึงอยากจะเสนอให้รัฐบาลได้ใช้วิธีการกำชับ เจ้าหน้าที่ตำรวจ หรือผู้บังคับใช้กฎหมาย ต้องเข้มงวดกวดขัน เอาจริงเอาจังกับผู้กระทำผิดหรือฝ่าฝืนกฎหมายมากกว่าการจะกลับมาประกาศใช้เคอร์ฟิวอีกครั้ง ซึ่งเป็นการลิดรอนสิทธิเสรีภาพของประชาชนคนส่วนใหญ่ที่ไม่มีส่วนเกี่ยวข้องกับพฤติกรรมของคนกลุ่มเล็กๆ ในสังคม อย่าทำให้สถานการณ์ของบ้านเมืองถอยหลังกลับไปอีก ซึ่งจะไม่ผลดีต่อบรรยากาศการท่องเที่ยวของประเทศที่รัฐบาลกำลังเตรียมการฟื้นฟู และเรียกความเชื่อมั่นกลับคืนมาให้เร็วที่สุดในตอนนี้.
เทพไท เสนพงศ์ ส.ส.นครศรีธรรมราช ปชป. ดักทาง บิ๊กตู่ ควรใช้กฎหมายเข้มแก้ปัญหาเด็กแว้น ค้าน ฟื้นเคอร์ฟิวกลับมาอีก ชี้ ไม่มีใครในประเทศอยากใช้ชีวิตภายใต้เคอร์ฟิวแน่ 
เคอร์ฟิว,เด็กแว้น,เทพไท เสนพงศ์,ข่าวทั่วไป